
Godkjenning av Handlingsplan for studenter med nedsatt funksjonsevne 2006-2008

Bakgrunn

Styret for Universitetet i Tromsø vedtok i sak S 20-01 Hvordan gjøre Universitetet i Tromsø mindre funksjonshemmende – handlingsplan for studenter med funksjonshemning universitetets handlingsplan for 2000-2005. Handlingsplanens gyldighetstid går ut ved årsskiftet, og universitetet må ha en ny revidert plan på plass fra 1. januar 2006. Universitetsdirektøren legger med dette revidert handlingsplan for studenter med nedsatt funksjonsevne fram for godkjenning (se vedlegg). 

Universitetet har en plikt til, så langt det er mulig og rimelig, å legge til rette for studenter med særskilte behov (univl. § 4-3). Studenter med særskilte behov skal ha mulighet til å ta høgre utdanning på lik linje med andre studenter. Studenter med funksjonsnedsettelser blir omtalt spesielt og det slås fast at læringsmiljøet skal være utformet etter prinsippet om universell utforming. 

Arbeidet med revisjon av handlingsplanen

Læringsmiljøutvalget (LMU) har fått et spesielt ansvar for oppfølging av universitetets handlingsplan for studenter med funksjonsnedsettelser. LMU nedsatte 1. mars 2005 en arbeidsgruppe som bestod av representanter fra studentene, fakultetene, funksjonshemmedes organisasjoner, Studentenes sosialtjeneste og bedriftshelsetjenesten, til å foreta en gjennomgang og revisjon av eksisterende plan. Forsknings- og studieavdelinga har hatt sekretærfunksjonen. 

Arbeidsgruppa avsluttet sitt arbeid i mai 2005, og forslag til revidert handlingsplan ble sendt på intern høring med høringsfrist 1. september. Det kom svar fra Det samfunnsvitenskapelige fakultet, Det juridiske fakultet, Det medisinske fakultet, Universitetsbiblioteket, Teknisk avdeling og Studentsamskipnaden. 

Handlingsplan for studenter med nedsatt funksjonsevne 2006-2008 

Forslag til revidert handlingsplan er bygget på samme mal som den eksisterende og er langt på vei en videreføring av denne. I planen er det definert en rekke mål og tiltak. Til hvert tiltak er det spesifisert ansvarlig instans for gjennomføring av tiltakene, samt tidsplan for gjennomføringen.

Begrepsbruken i den revidere handlingsplanen er endret. I henhold til ny nasjonal begrepsbruk omtales denne planen som handlingsplan for studenter med nedsatt funksjonsevne. Nedsatt funksjonsevne, redusert funksjonsevne eller funksjonsnedsettelse er en mer tidsriktig begrepsbruk enn funksjonshemning eller funksjonshemmede. Dette er de samme begreper som brukes i Stortingsmelding nr. 40 Nedbygging av funksjonshemmende barrierer (2002-2003).

Status for arbeidet med tilrettelegging

Universitetet i Tromsø har ingen oversikt over antallet studenter med nedsatt funksjonsevne ved institusjonen. Denne type opplysninger har universitetet ikke anledning til å registrere i Felles studentsystem (FS). Studentene er heller ikke pålagt å informere institusjonen om eventuelle særskilte behov. Dersom studenter har behov for særskilt tilrettelegging, må de selv ta kontakt med institutt, fakultet eller Forsknings- og studieavdelinga. Universitetsdirektøren har oversikt over hvor mange som søker om særskilt tilrettelegging i forbindelse med eksamen. Innenfor denne gruppen er det både studenter med varige funksjonsnedsettelser og studenter med midlertidige plager. Den største gruppen er studenter med lese- og skrivevansker. En stor gruppe har rygg-, skjelett- og muskelproblemer. Antall henvendelser tilsier at det er få bevegelseshemmede og rullestolbrukere, synshemmede og blinde, samt kategorien multifunksjonshemmede studenter ved Universitetet i Tromsø. Imidlertid krever denne gruppen omfattende tilrettelegginger, dersom deres studiesituasjon skal være tilfredsstillende, noe som igjen stiller krav til opplæring av det personalet som skal møte studenten.  

I motsetning til universitetene i Bergen, Oslo og Trondheim og mange høgskoler, har ikke Universitetet i Tromsø et eget kontor som har spesielt ansvar for tilrettelegging for studenter med nedsatt funksjonsevne. Universitetet har derimot etablert et nettverk av kontaktpersoner ved alle enheter. Kontaktpersonene er i stor grad studieadministrativt og teknisk ansatte uten spesialkompetanse på funksjonsnedsettelser, hjelpemidler, stønadsordninger og lignende. Hver enkelt av kontaktpersonene håndterer få saker og har av denne grunn liten mulighet for å bygge opp kompetanse på feltet. Kontaktpersonene opplyser at mye tid og energi går med til tilretteleggingsarbeid dersom de får en student med nedsatt funksjonsevne på eget fagområde. Ressursbruken blir stor og studenten får ikke den profesjonelle hjelpen som ofte viser seg å være nødvendig. 

Universitetet i Tromsø har hatt en handlingsplan for studenter med funksjonsnedsettelser siden 2001. Arbeid med tilrettelegging for denne gruppen studenter har i inneværende planperiode blitt gitt større oppmerksomhet. Imidlertid er dette en type arbeid som aldri kan sies å være avsluttet. Dette gjenspeiles både i den gjeldende planen og i forslag til revidert handlingsplan. Handlingsplanen har vært nyttig og bevisstgjørende, og tiltakene har vært gjennomført i den grad dette har vært mulig. 

Læringsmiljøutvalget (LMU) har fulgt opp arbeidet med mål og tiltak i handlingsplanen for inneværende planperiode. Våren 2004 satte Teknisk avdeling etter ønske fra Læringsmiljøutvalget i gang en tilgjengelighetsundersøkelse med utgangspunkt i Handlingsplan for studenter med funksjonshemning. Konklusjonen er at det gjenstår en del forbedringer før intensjonene i handlingsplanen kan sies å være oppfylt, men så langt viser undersøkelsen at den fysiske tilgjengeligheten ved Universitetet i Tromsø er relativt bra. 

Handlingsplanen ble høsten 2003 utvidet med et kapittel som omhandler studenter med psykiske og sosiale problem. Det synes som om denne gruppen er voksende ved universitetet og det er et stort behov for å sette denne type problemstillinger på dagsorden. Ett av tiltakene i handlingsplanen er å etablere en informasjons- og rådgivningstjeneste som et lavterskeltilbud rettet mot både studenter og ansatte. Institutt for psykologi arbeider med å opprette en internettbasert rådgivningstjeneste hvor studenter med psykiske og sosiale problemer kan få råd og veiledning, samt informasjon om eksisterende hjelpetilbud. Oppstart av informasjonsdelen i denne tjenesten er planlagt våren 2006, mens rådgivningsdelen er planlagt å følge senere samme år. Tilbudet skal kunne brukes både av studenter med psykiske og sosiale problemer og av medstudenter og ansatte som ønsker informasjon eller er bekymret for enkeltpersoner i studentmiljøet. Tjenesten skal bemannes av viderekomne studenter ved profesjonsstudiet i psykologi under veiledning av faglig ansatte ved Institutt for psykologi.

Universitetsdirektørens kommentarer

Statistikk viser at andelen av personer med funksjonsnedsettelser som tar høgre utdanning fortsatt er lav. En av årsakene til dette er at utdanningsinstitusjonene ikke er tilstrekkelig tilrettelagt, slik at alle grupper mennesker kan nyttegjøre seg av utdanningstilbudene. Universitetet i Tromsø har som mål at studenter med nedsatt funksjonsevne må gis like gode muligheter til å ta høgre utdanning som andre studenter. Skal dette målet nås, er det nødvendig å etablere rutiner og planer slik at organisering og tilrettelegging av studiene blir ivaretatt på en god måte. Universitetsdirektøren ønsker å kommentere tre sentrale tiltak i forslag til handlingsplan. Det er opprettelse av ny stilling, pedagogisk opplæring av det vitenskapelige personalet og bruk av IKT og e-læringssystemer i undervisningen. Dette er tiltak som også er omtalt i eksisterende handlingsplan og som ble drøftet da forrige plan ble vedtatt. Det gjenstår en del arbeid før denne delen av tilretteleggingsarbeidet kan sies å være tilfredsstillende.

Pedagogisk kompetanse

Tilrettelegging omfatter ikke bare de fysiske forholdene. Like viktig er det at de pedagogiske metodene og undervisningen er utformet slik at de fleste kan delta. Skal studenter med nedsatt funksjonsevne ha samme utbytte av undervisningen som øvrige studenter, må undervisningspersonalet være kjent med hvilke vansker og barrierer mennesker med nedsatt funksjonsevne møter i undervisningen, og hvordan disse kan minimaliseres. Det vitenskapelige personalet må i større grad enn tidligere være forberedt på å ha noe spesialpedagogisk kompetanse. Kunnskap om undervisning av studenter med nedsatt funksjonsevne må derfor inngå i den pedagogiske opplæringen av det vitenskapelige personalet, for eksempel som en del av universitetspedagogisk seminar (UPS) som alle ansatte må gjennomføre for å få fast tilsetting.

IKT og e-læring

Bruk av informasjonsteknologi er blitt en sentral del i undervisningen. Denne teknologien har et stort potensial som hjelpemiddel for studenter med ulike typer funksjonsnedsettelser, og teknologien kan til en viss grad benyttes til å kompensere for funksjonsnedsettingen. Men informasjonsteknologien kan også skape nye barrierer og bidra til å vanskeliggjøre studiesituasjonen for blinde og svaksynte. Bruk av informasjonsteknologi og e-læringssystemer i undervisningen må gis spesiell oppmerksomhet i neste planperiode og det må derfor arbeides aktivt for at universitetets mål om at IKT skal være tilgjengelig for alle studenter ved Universitetet i Tromsø nås. 

Opprettelse av egen stilling

Utdannings- og forskningsdepartementet påla alle institusjonene å sette av en stillingsressurs som fast kontaktperson for søkere og studenter med nedsatt funksjonsevne. Da inneværende handlingsplan ble utarbeidet, ble det foreslått å opprette en egen stilling for å inneha denne funksjonen. Universitetsdirektøren hadde forståelse for dette ønsket, men kunne på bakgrunn av universitetets økonomiske situasjon ikke anbefale å sette av midler til en slik funksjon. Ønske om en egen stilling står fortsatt ved lag. Arbeidsgruppen som har utarbeidet forslaget til handlingsplan har understreket behovet for en slik stilling og foreslår at en slik ressurs bør etableres i samarbeid med Høgskolen i Tromsø og Studentsamskipnaden. Studentsamskipnaden stiller seg positiv til et slikt samarbeid, jamfør deres høringsuttalelse. Vi har også grunn til å anta at Høgskolen i Tromsø vil være interessert i et slikt samarbeid. Universitetsdirektøren vil derfor arbeide for at det etableres et økonomisk og ansvarsmessig samarbeid med Høgskolen i Tromsø og Studentsamskipnaden. Det er naturlig at en slik fellesressurs legges til Studentsamskipnaden, Studentenes sosialtjeneste. 

Forslag til vedtak:

1. Universitetsstyret takker arbeidsgruppa for arbeidet i forbindelse med revisjonen av handlingsplanen.


2. Universitetsstyret godkjenner Handlingsplanen for studenter med nedsatt funksjonsevne 2006-2008 med de endringer som framkom i møtet.


3. Universitetsstyret ber universitetsdirektøren arbeide for å opprette en stillingsressurs i samarbeid med Høgskolen i Tromsø og Studentsamskipnaden knyttet til tilrettelegging for studenter med nedsatt funksjonsevne. 


4. Alle involverte parter har ansvar for å følge opp sin del av planen innenfor de frister som handlingsplanen fastsetter.

Tromsø, 4.10.2005

	Jan Larsen
	

	universitetsdirektør
	

	
	Eirik Liland

	
	forsknings- og studiedirektør


Saksbehandler: Rigmor Bjørkli, assisterende forsknings- og studiedirektør

